1967. aastal jõuti liitumisläbirääkimistega kaugemale. Läbirääkimised kõigi seekord liikmestaatust taotlevate riikidega (lisaks Norrale ka Suurbritannia, Iirimaa ja Taani) lõpetati 1972. aastal, kuid 24-25. septembril 1972 Norras peetud rahvahääletusel hääletas 53,5 %  liitumise vastu ning Norra valitsus otsustas arvestada rahva enamuse tahtega. Küsimus maa liitumisest Euroopa Majandusühendusega muutus Norras pikaks ajaks tabu teemaks. Ükski partei (ka Norra juhtivad parteid, kes olid 1972 aastal liitumist propageerinud) ei julgenud seda küsimust enam puudutada. Samal ajal alanud naftabuum vähendas olulisel määral Norra majanduse sõltuvust teistest Euroopa riikidest.